|  |  |
| --- | --- |
| Møde den: 4. november 2015 kl. 10-12  Lokale 1521,220  Ny Munkegade 118, 8000 Aarhus C,  LSU for Administrationscenter ST  Deltagere: John R. Mortensen, Bjørn Vinding Andersen, Christina Troelsen, Kjeld M. Søndergaard, Leif Østergård Mikkelsen, Lene Birksø Bødskov, Peter René Kithler, Lotte Lund Jensen, Helle Karvonen, Dorthe M. Andersen, Steen Dan Christiansen, Kim Kusk Mortensen, Niels Damgaard Hansen, Marianne Aarø-Hansen.  Fraværende: Erling Kjeldsen Hyldig,  Referent: Maria Blach Nielsen | Dagsorden |

1. Godkendelse af dagsorden og referat

Nogle fra B-siden udtrykte utilfredshed med formuleringen om mødepligt vedr. ”Stress og trivsel”-kurset. Niels pointerede, at han ønskede at signalere, at administrationscentrets stressproblem bliver taget alvorligt og skal prioriteres. Også for at signalere overfor lederne at det er vigtigt at medarbejderne tilmelder sig. Der er dog mulighed for, at man kan lave anden aftale med sin leder. Dorthe supplerede med, at hensigten også er, at vi laver en fælles drøftelse af, hvad der er god trivsel på administrationscenter ST.

**2. Meddelelser**

* Fysisk APV: Der er et stort antal kommentarer til den Fysiske APV. I Aarhus er der en slagside i HR, som har været midlertidigt placeret i lokaler under ombygning. De enkelte lokale arbejdsmiljøgrupper arbejder i øjeblikket på at håndtere svarene fra Fysisk APV. I Roskilde arbejder den lokale arbejdsmiljøgruppe blandt andet med at forbedre forholdene for en række medarbejdere , som er plaget af stillesiddende arbejde, hvilket fx har resulteret i sygemeldinger pga musearm mv. Som en del af løsningen har de inviteret rådgivningsordningen omkring ergonomi og arbejdspladsindretning til at komme til Roskilde med et oplæg efterfulgt af rådgivning af de medarbejdere der har problemer. I Roskilde har et af institutterne desuden udarbejdet en simpel brochure omkring ergonomi og arbejdsstillinger. Steen sender den til orientering fra arbejdsmiljøudvalget.
* Psykisk APV: Kjeld orienterede fra høringsmødet. Der blev arbejdet med at finde 5-8 lokale spørgsmål, bl.a. vedr. udfordringer omkring geografisk spredning. Næste Psykisk APV gennemføres primo marts 2016. Derefter får medarbejderne 3 uger til besvarelse. Resultaterne foreligger medio maj. LSU aftalte, at Kommunikation ST inddrages omkring håndteringen af resultaterne. Tidsplan og mere info omkring Psykisk APV kan findes her: <http://medarbejdere.au.dk/administration/hr/arbejdsmiljoe/apv/psykisk-apv-20152016/>
* Løsningskatalog: Niels orienterer om, at løsningskataloget blev udarbejdet for at rydde eksisterende udfordringer af vejen, så samarbejdet på tværs kunne blive styrket. Forhåbningen fra Niels’ side var, at arbejdet med løsningskataloget kunne blive lukket for et par uger siden ved et møde i dekanens arbejdsgruppe for administrationen, men på mødet blev det besluttet, at vi skal arbejde lidt mere med kataloget, så løsningsforslagene bliver mere præcise. Løsningskataloget vil herefter blive drøftet på fakultetsledelsesmøde i december.
* Flytninger: Det blev ved sidste møde besluttet, at LSU ikke skal ind over beslutningerne omkring flytninger. Der er lavet en overordnet plan som skal drøftes i de enkelte afdelinger.
* Kommunikationsanalyse som behandles i universitetsledelsen: Det er ikke besluttet, hvad der skal ske på AU niveau, men Niels understrede, at der ikke kommer til at ske noget på ST-området, da vi allerede har foretaget vores organisationsændringer.
* Universitetsdirektør: Niels skal sidde i indstillingsudvalget vedr. den nye universitetsdirektør. Første samtale er på mandag.

**3. Økonomi**

Ekspertgruppen anbefalede en transparent økonomi, hvilket alle kan være enige i. Men der mangler en definition af, hvad det betyder. Niels har holdt et oplæg for fakultetsledelsen vedr. administrationscentrets økonomi. Tallene blev suppleret med relevante nøgletal omkring ressourcer og aktiviteter, så fakultetsledelsen kunne sammenholde størrelsen af de ting, vi håndterer, med budgettet.

Niels fremlagde herefter det overordnede budget for 2015-16 for LSU. Niels sender tallene ud til LSU.

**4. Arbejdsgrupper**

- Beslutning om forretningsorden og årshjul for LSU (bilag 4.1, 4.2, 4.3) v. Dorthe og Kjeld: Kjeld og Dorthe har ud fra skabelonen på AUs hjemmeside lavet et udkast til forretningsorden og årshjul, som lægger sig opad vedhæftede samarbejdsaftale. Begge udkast blev kommenteret af LSU:

Forretningsorden:

Det skal tydeliggøres, at vi har et dobbelt ophæng i både FSU og ASU. Det bør desuden fremgå, at vi har haft en interim periode fra 2014-2015. Dorthe tilretter, hvorefter næstformand og formand underskriver og den rettede version udsendes til LSU, og konfirmeres på næste LSU-møde.

Årshjul:

I Q1 skal tilføjes nyudpegning som falder i første kvartal 2016. Desuden skal strategiarbejdet strækkes over både Q1 og Q2.

- Orientering om kompetenceudvikling: Gruppen har mødtes 2 gange indtil videre. Der blev uddelt bilag, som er et foreløbigt arbejdspapir ”Orientering fra ST SLU arbejdsgruppe om kompetenceudvikling i Administrationscenter ST”.

- Etablering af ny gruppe vedr. fælles retningslinjer for fravær, ferie og forplejning: Kjeld, John, Christina og Lene deltager i gruppen sammen med en person fra HR. Derudover vælges en person fra A-siden.

**5. Orientering fra HSU og FSU:** Punktet springes over.

**6. Lønkriterier i forhold til de årlige lønforhandlinger:** Et foreløbigt udkast blev omdelt til LSU. Skal betragtes som et debat-oplæg. Der mangler nogle kriterier for, hvad der berettiger til løntillæg, da alle punkterne er gældende forventninger til enhver medarbejder. Niels fremhæver, at man også skal have fokus på driften i kriterierne. Lønkriterierne drøftes på næste LSU møde. Det blev understreget, at det er vigtigt at medarbejderne snart får en udmelding, da kriterierne spiller ind ved lønforhandlingerne. Vi skal betragte dokumentet som langsigtet, så det kan gælde i lang tid.

**7. Kommende punkter på dagsorden**

- Gennemgang af guide til et godt SU-arbejde (udsættes til 1.eller 2.møde med det nye LSU (efter 28.feb.)

- Lønkriterier

- Transparens

**8. Evt.** (5 min)

Invitation til julefrokost udsendes snart. Der blev opfordret til at bakke op om det. Man kommer til at sidde med sin afdeling.

**Næste møde: 9. december kl. 10-12**